---
name: Trifid
rating: 10
created_by: 8mag
created_date: 2020-02-01 09:25:37.686575
updated_by: 8mag
created_date: 2020-02-01 09:25:37.686580
---
![<]($IMG_DIR/dso/M020.jpg)
Kombinácia emisnej a reflexnej hmloviny objavená ešte pred rokom 1750 Le Gentilom, v katalógu Ch. Messiera sa objavila 5. júna 1764. Názov Trifid, jasnej hmloviny viditeľnej voľným okom dva oblúkového stupne severozápadne od hmloviny Lagúna, pochádza od J. Herschela. Už v triédri sa premení na hmlistú elipsu vnútri s pár hviezdami. Predpokladá sa, že leží vo vzdialenosti asi 6 700 svetelných rokov.

V ďalekohľade s priemerom objektívu do 150 mm je hmlovina pomerne nápadnym oválom obklopujúcim hviezdy jasné 7m a 7,5m. Reflexná hmlovina okolo severnejšej hviezdy je oveľa slabšia a hmlistejšia ako emisná hmlovina okolo južnejšej hviezdy, ktorá tvorí samotný Trifid. Tri tmavé línie, po ktorých bola táto hmlovina pomenovaná sú nápadné: rozbiehajú sa zo stredu smerom k severovýchodnému, južnému a západnému rozhraniu. Najzretelnejšou je tá severovýchodná línia, západná je najširšou.

Až v ďalekohľade s priemerom objektívu okolo 300 mm vybaveným O-III filtrom sa ukáže, akým nádherným objektom hmlovina Trifid vlastne je. Slabšia reflexná hmlovina okolo žltej hviezdy 7,5m severne od Trifidu vykazuje oproti nemu asi polovičnú veľkosť. Hmlovina Trifid sa zase rozkladá okolo hviezdy 7m, ktorá ju v skutočnosti aj osvetluje. Pri oboch hmlovinách sú pozorovateľné ich slabšie vonkajšie časti. Trifid vykazuje relatívne vysokú plošnú jasnosť oproti svojim trom tmavým líniám. Tri časti samotnej hmloviny, ktorú rozdeľujú, sú rôznej veľkosti: severná je najväčšia, juhozápadná najmenšia. Aj tri tmavé línie sú rôzne dlhé a široké: severovýchodná je najdlhšia a zároveň najnápadnejšia, západná je široká a krátka, južná tenká a krátka. Línie sa nezbiehajú do seba priamo, ale vedú do kruhovej, škvrnitej centrálnej časti. Hviezda 7m sa však nenachádza priamo v nej, ale vo východnej časti hmloviny. Vo vzdialenosti 10,6“ od nej nájdeme sprievodcu jasného 8,8m. Obe zložky majú ešte slabších sprievodcov.



