---
name: Býk (Taurus)
created_by: 8mag
created_date: 2020-02-01 09:25:21.803113
updated_ by: 8mag
created_date: 2020-02-01 09:25:21.803116
---
Súhvezdie zvieratníka severnej oblohy, ktorým prechádza Slnko pred letným slnovratom, od 13. mája do 20. júna. V opačnom ročnom období, teda v neskorú jeseň, sa preto Býk nachádza u nás pri svojom prechode meridiánom vysoko na juhu. Býk leží tesne na okraji zimnej Mliečnej cesty a patrí medzi najatraktívnejšie a najzretelnejšie súhvezdia severnej pologule. A to nielen preto, že sa tu nachádzajú dve výnimočné otvorené hviezdokopy – Hyády a Plejády, aké pozemská obloha vôbec ponúka. Na oblohe ho neprehliadneme, navyše leží v tesnom susedstve Orióna. S trochou fantázie môžeme vo hviezdnom obrazci rozpoznať rozzúreného býka so zlovestným červeným okom tvoreným Aldebaranom, hlavou v tvare „V“, ktorú predstavuje otvorená hviezdokopa Hyády a hrozivými rohmi rozširujúcimi sa severovýchodne k hviezdam β a ζ Tauri. Býk je tiež známy tým, že v roku 1801 v ňom G. Piazzi objavil prvú planétku Ceres.

![<]($IMG_DIR/cons/Tau.png)
V Býkovi sa nachádzajú slabé časti Mliečnej cesty. Jedna časť začína vybiehať z okolia hmloviny Kalifornia a pokračuje nezreteľne východne od Plejád smerom na juh. Od hlavného prúdu je oddelená tmavšou oblasťou. V asi 2/3 vzdialenosti od červeného Aldebaranu smerom k hviezde Alnath (β Tauri) sa zase nachádza hmlistý kruhový oblak. V triédri 10×50 je v ňom vidieť i veľká otvorená hviezdokopa bez centrálneho zhustenia NGC 1746, ktorá obsahuje niekoľko početných hviezd.

![<]($IMG_DIR/cons/Tau_1.jpg)
Približne na rozhraní Býka, Povozníka, Blížencov a Orióna sa nachádza galaktické anticentrum, preto tu chýba jasné mliečne pozadie. V miestach l = 175˚ pozorujeme rozsiahly komplex molekulových mrakov vzdialený iba 450 svetelných rokov, ktorý v niektorých oblastiach zoslabuje prichádzajúce svetlo hviezd až o 30 magnitúd. Pozostáva z množstva Barnardových hmlovín (B14, 18, 22, 210, 220, 212, 215) a je tiež oblasťou, kde sa dnes tvoria nové málo hmotné hviezdy. Príkladom môže byť známa T Tauri, okolo ktorej je vo veľkom ďalekohľade vidieť Hindova premenná hmlovina (NGC 1554-55).

