---
name: Had (Serpens)
created_by: 8mag
created_date: 2020-02-01 09:25:23.988151
updated_ by: 8mag
created_date: 2020-02-01 09:25:23.988158
---
Rovníkové súhvezdie, ktoré v letných mesiacoch vystupuje u nás celé nad obzor. Je jediným zo všetkých 88 súhvezdí, ktoré je rozdelené: utvárajú ho dve samostatne oddelené časti: Hlava a Chvost Hada, medzi ktorými leží Hadonos. Napriek tomu sa Had uvádza ako jedno súhvezdie. Obe časti súhvezdia sa rozkladajú v okolí nebeského rovníka a na prvý pohľad by sa mohlo zdať, že sú si v mnohom podobné. Opak je však pravdou. Hlava Hada sa nachádza ďalej od Mliečnej cesty a je preto bohatá na extragalaktické objekty – galaxie, väčšina z nich je však pomerne slabá. Z pár guľových hviezdokôp vyniká M5, ktorá súťaží s M13 o titul najkrajšej guľovej hviezdokopy severnej oblohy. Chvost Hada leží prakticky vnútri Veľkej trhliny, ktorá rozdeľuje Mliečnu cestu na dva prúdy. Hlavne vďaka jej tmavým prachovým mračnám v tejto časti nájdeme menej otvorených hviezdokôp a hmlovín, na ktoré sme zvyknutí pri pozorovaní súhvezdí umiestnených v bohatých poliach Mliečnej cesty. Jeden objekt je však výnimočný – Orlia hmlovina, emisný komplex v ktorého vnútri leží i otvorená hviezdokopa.

![<]($IMG_DIR/cons/Ser.png)
