---
name: The Sculptor Galaxy
rating: 10
created_by: 8mag
created_date: 2020-02-01 09:25:36.704328
updated_by: 8mag
created_date: 2020-02-01 09:25:36.704342
---
![<]($IMG_DIR/dso/NGC0253.jpg)
Jasná podlhovastá špirálová galaxia ležiaca na severnom okraji súhvezdia neďaleko α Sculptoris, na rozhraní s Veľrybou, objavená v roku 1783 C. Herschelovou pri hľadaní nových komét. Je jednou z najľahšie pozorovateľných galaxií (7,6m) a najväčším a najjasnejším členom kopy galaxií v Sochárovi. Jej skutočná veľkosť je prinajmenšom 70 000 svetelných rokov a absolútnej magnitúde –19,4 zodpovedá svietivosťou 4,8 bilióna Sĺnk. Je k nám natočená zboku, už v triédri ju môžeme vidieť ako tenký podlhovastý rozmazaný pás veľkosti pol stupňa. U nás však nad obzor nikdy vysoko nevychádza, takže pre lepší pohľad treba za ňou vyraziť do južnejších šírok. V minulosti v nej bola zaznamenaná supernova SN1940E jasnosti 14m.

Ďalekohľad s priemerom objektívu okolo 300 mm ukáže nádhernú galaxiu. Dlhé halo má škvrnitú štruktúru, jadro je dobre zhustené a predĺžené, ale len o niečo jasnejšie. JJZ od centra sú pozorované dve hviezdy 9. magnitúdy a pozdľž východnej strany leží zase priamka 4 slabých hviezd.

