---
name: Južná koruna (Corona Australis)
created_by: 8mag
created_date: 2020-02-01 09:25:27.054826
updated_ by: 8mag
created_date: 2020-02-01 09:25:27.054830
---
![<]($IMG_DIR/cons/CrA.png)
Južná koruna je deviate najmenšie, ale pomerne výrazné súhvezdie južnej oblohy pod nohami Strelca, na východ od Škorpióna, v oblasti Mliečnej cesty bohato popretkávanej medzihviezdnou hmotou. U nás vystupuje nad obzor iba sčasti v letných mesiacoch, ak ju chceme vidieť celú, musíme cestovať minimálne 5 stupňov na juh, prípadne až do oblasti Stredomoria. Tam ju pre jej tvar nájdeme ľahko, pretože je to inak dosť nápadný obrazec. Aj keď jas žiadnej z jej hviezd nepresahuje 4. magnitúdu, krátka krivka vytvorená z hviezd α, β, γ, δ a θ CrA veľmi výstižne pripomína korunu. Leží na juhovýchodnom rozhraní Mliečnej cesty a obsahuje niekoľko pekných objektov, vrátane dvoch nádherných dvojhviezd, veľkej jasnej guľovej hviezdokopy a zaujímavého komplexu tmavých prachových mračien a jasnej reflexnej hmloviny.

