---
name: 
rating: 8
created_by: 8mag
created_date: 2020-02-01 09:25:28.166964
updated_by: 8mag
created_date: 2020-02-01 09:25:28.166978
---
![<]($IMG_DIR/dso/M030.jpg)
Guľová hviezdokopa (7,3m) v juhovýchodnej časti súhvezdia, až na rozhraní so súhvezdím Južnej ryby, v blízkosti hviezdy ζ Cap, objavená v auguste roku 1764 Charlesom Messierom. Je viditeľná už v triédri ako nezreteľná hmlistá škvrna. Jej stred je husto posiaty hviezdami a smerom k okrajovým častiam hviezdokopy sa hustota znižuje. Vzdialená je 24 700 svetelných rokov a jej skutočný priemer sa odhaduje na 70 ly. Mimochodom, u nás je to jeden z najťažších cieľov známeho Messierovho maratónu, pretože na jar vychádza ráno na oblohe len tesne pred východom Slnka.

V 200 mm ďalekohľade je jasná, so širokou centrálnou žiarou nerozlíšiteľných hviezd. Okraj je nepravidelný a veľmi uvolnený, okolité hviezdy sú viditeľné 2,5´z centra kopy. V 300 mm ďalekohľade je to už oblak stelárnych bodov so zábleskom rozlíšenia. Jadro je široké, jasné a je obklopené nepravidelnou vonkajšou oblasťou jagajúcich sa hviezd zoskupených v početných reťazcoch, najnápadnejšie sa rozširujú severne a severovýchodne z jadra kopy. Ak pridáme ďalších 100 mm, M30 sa premení na jasný, dobre rozlíšiteľný disk stelárnych bodov. Je zreteľne predĺžená V-Z, okraj je vyzdobený množstvom hviezdnych reťazcov a počet hviezd viditeľne vzrastá smerom do centra.



