---
name: 
rating: 8
created_by: 8mag
created_date: 2020-02-01 09:25:40.467156
updated_by: 8mag
created_date: 2020-02-01 09:25:40.467162
---
![<]($IMG_DIR/dso/M036.jpg)
Otvorená hviezdokopa v nevýraznej oblasti Mliečnej cesty, päť oblúkových stupňov severozápadne od θ Aur. Podobne ako o neďalekých M37 a M38 sa zmieňuje ešte niekedy pred rokom 1694 G. B. Hodierna, ale M36 objavil nezávisle aj Le Gentil v roku 1749. Leží vo vzdialenosti 4 100 svetelných rokov, teda 10x ďalej ako Plejády. M36 je pomerne mladou hviezdokopou, jej jasnejší členovia sú horúce modré hviezdy, naopak chýbajú červení obri. Skutočný rozmer kopy sa odhaduje na 14 svetelných rokov.

Svojou 6. magnitúdou je to najjasnejšia otvorená hviezdokopa súhvezdia, ale nemá príliš vysokú plošnú jasnosť. Ako celok ju však ľahko uvidíme už v triédri ako jasnú veľkú, kruhovú škvrnu. Tvorí ju okolo 60 hviezd medzi 8. a 14. hviezdnou veľkosťou, z ktorých tri tucty rozlíšime 100 mm ďalekohľadom. V ďalekohľade s priemerom objektívu 200 mm môže 40 viditeľných členov (10: 9–10m, 20: 11–12m, 10: 13–14m) usporiadaných v nepravidelných hviezdnych reťazcoch pripomínať tvarom „kraba“. Pridaním ďalších 100 mm rozlíšime v jasnej, veľkej nepravidelne rozptýlenej kope všetkých členov. Reťazec jasnejších hviezd križuje kopu zo severovýchodu na juhozápad, ďalší menej nápadný z opačných strán, čím tvorí krivé písmeno „X“. Všade okolo sú roztrúsené ďalšie slabšie hviezdy. Oproti M38 sa javí menšia a nie tak bohatá. Medzi najjasnejšie hviezdy M36 patrí dvojhviezda Struve 737, ktorej zložky majú jasnosť 8,9m a 9,2m a ležia vo vzájomnom odstupe 10,7 oblúkovej sekundy.



