---
name: Škorpión (Scorpius)
created_by: 8mag
created_date: 2020-02-01 09:25:37.030981
updated_ by: 8mag
created_date: 2020-02-01 09:25:37.030986
---
Veľmi výrazné súhvezdie zvieratníka južnej oblohy, rozprestierajúce sa medzi Strelcom a Váhami. V našich zemepisných šírkach ho nevidieť celé – jeho chvost, ktorý tvoria dosť jasné hviezdy sa skrýva pod obzorom. Škorpión u nás vrcholí o polnoci začiatkom júna a dá sa celý dobre pozorovať až od zhruba 40. stupňa severnej zemepisnej šírky smerom na juh. Obsahuje 100 hviezd zdanlivej jasnosti do 6m. Na oblohe zaberá 0,151 sr. Škorpióna vidieť počas krátkych letných nocí ako sa plazí po južnom obzore. Je jedným z mála súhvezdí, ktorého skutočný tvar pripomína tvora, akého má aj predstavovať. Jasné hviezdy vykresľujú telo, nebezpečne zakrivený chvost ponorený v mračnách Mliečnej cesty a roztiahnuté klepetá, kedysi „okradnuté“ aj o hviezdy Váh (Váhy boli kedysi súčasťou Škorpióna, čo dokumentujú názvy ich jasnejších hviezd). Srdce predstavuje červený Antares, na ktorého na oblohe mieri svojím lukom Strelec.

![<]($IMG_DIR/cons/Sco.png)
Hviezdny obrazec Škorpióna nie je dielom iba obyčajnej náhody. Väčšina jasných hviezd súhvezdia totiž patrí do rozľahlej asociácie Škorpión–Centaurus, pohybovej skupine, ktorá zahŕňa tiež mnoho jasných hviezd Vlka či Južného kríža. Antares je najvyvinutejším známym členom tejto rozsiahlej hviezdnej OB asociácie. Ostatní členovia sú väčšinou hviezdami hlavnej postupnosti B0, B1, B2, B3, obri a nadobri. Mnohé z nich sú i atraktívnymi dvojhviezdami. V okolí hviezdy Antares sa tiež nachádza niekoľko jasných a tmavých hmlovín, ktoré ležia zhruba na severovýchodnej hranici tejto asociácie. Najkrajším objektom je však otvorená hviezdokopa NGC 6231 a pretože väčšina guľovových hviezdokôp je koncentrovaná v smere stredu Galaxie, môžeme v súhvezdí tiež pozorovať množstvo guľových hviezdokôp.

Aj keď je v našich zemepisných šírkach nízko nad obzorom v podstate iba stelárnym obrazcom, Škorpión sa nachádza v jednej z najbohatších a najkrajších vizuálnych hviezdnych oblastí Mliečnej cesty. Prehliadka súhvezdia triédrom sa oplatí a je pastvou pre oči v podobe mrakov hviezd, hviezdokôp a žiariacich hmlovín. V jeho južnej časti je nad G Scorpii ako výrazná koncentrovaná škvrna zjasňujúca sa do stredu vidieť veľmi nápadná otvorená hviezdokopa M7 (3,3 mag). Predstavuje jedno z najsvetlejších miest v Mliečnej ceste vôbec. O niečo severnejšie od nej leží ďalšia hviezdokopa – M6, ktorá je už menšia a menej koncentrovaná, vyzerá skôr ako rozostrená hviezda. Vizuálne oveľa zaujímavejšie je však okolie otvorenej hviezdokopy NGC 6231, ktorá leží v čarokrásnom poli jasných hviezd, často nazývanom Falošná kométa.

