---
name: 
rating: 10
created_by: 8mag
created_date: 2020-02-01 09:25:22.241270
updated_by: 8mag
created_date: 2020-02-01 09:25:22.241283
---
![<]($IMG_DIR/dso/M052.jpg)
Otvorená hviezdokopa v západnej časti súhvezdia, takmer na rozhraní so súhvezdím Cefea, ležiaca na predĺženej spojnici hviezd α - β Cas, ktorú v roku 1774 náhodne objavil Charles Messier pri pozorovaní kométy. Je pomerne rozsiahlou, bohatou a zhustenou kopou, patriacou k tým bohatším na severnej oblohe. Celkovú jasnosť dosahuje 6,9m a pod tmavou oblohou je viditeľná ako malá hmlistá nenápadná škvrnka aj voľným okom. Obsahuje okolo 120 hviezd medzi 9. a 13. magnitúdou a spolu asi 200 hviezd vo vzdialenosti asi 3 900 svetelných rokov. Najjasnejšou je žltý obor 8,2m. Napriek tomu vo hviezdokope nájdeme tiež bledomodré hviezdy hlavnej postupnosti, ktoré naznačujú, že celkový vek hviezdokopy je okolo 50 miliónov rokov, teda o niečo menej ako vek Plejád. V triédri hviezdokopa pôsobí kompaktným dojmom a aj v záplave ostatných stálic naozaj bije do očí.

V 10 cm ďalekohľade sa ukáže pekná a jasná, dobre zhustená kopa bohatá na slabé hviezdy. Nápadná je jedna jasná žltá hviezda na jej juhozápadnom rozhraní. V 20 cm ďalekohľade je už zreteľnou, bohatou skupinou hviezd, dobre „vyčnievajúcich“ z okolitého hviezdneho poľa. Veľký počet relatívne jasných bledomodrých hviezd pekne kontrastuje s niekoľkými žltkastými hviezdami. Spolu ich rozlíšime približne 80. Vo väčšom ďalekohľade (300-350 mm) je nádhernou hviezdokopou, jasnou, rozsiahlou a nepravidelnou, s miernym centrálnym zhustením. 150 hviezd od 9. do 12. mag je zreteľne rozlíšiteľných. Niekoľko hviezdnych zhustení sa nachádza severovýchodne od centra kopy, blízko juhozápadného rozhrania. Mnoho slabých hviezd je rozprášených severovýchodne a juhovýchodne od kopy.

Dominik: Táto krásna hviezdokopa mi v mojom 250mm dobsone pripomína veľa útvarov. Z veľkého množstva hviezd moja fantázia vytvára pyramídu, z ktorej vrcholu však vychádza presne naopak veľmi malá ďalšia pyramída. Od malej pyramídy cez vrchol sú hviezdy najjasnejšie a najhustejšie až postupne slabnú a strácajú sa v tmavej oblohe. Kúsok od tohto útvaru je však ďalší nepravidelný oblak výraznejších hviezd. Taktiež by mi mohla M52 pripomínať presýpacie hodiny alebo kužeľ svetla, ktorý postupne slabne.



