---
name: Ryby (Pisces)
created_by: 8mag
created_date: 2020-02-01 09:25:35.409158
updated_ by: 8mag
created_date: 2020-02-01 09:25:35.409163
---
Rozsiahle nevýrazné súhvezdie zvieratníka ležiace takmer celé na severnej oblohe medzi Baranom a Vodnárom. Na svojej dlhej ceste po ekliptike vstupuje Slnko 11. marca do súhvezdia Rýb a zostáva tam až do 17. apríla, preto ich môžeme najlepšie pozorovať na večernej oblohe od októbra do decembra. V súhvezdí južne od hviezdy ω Piscium leží jarný bod – priesečník ekliptiky s nebeským rovníkom. Je to miesto, ktorým Slnko prechádza nebeským rovníkom a smeruje ďalej na severnú pologulu. Je to čas jarnej rovnodennosti, ktorý sa odohráva každoročne asi okolo 21. marca. Na severnej pologuli označuje začiatok jari, na južnej naopak začiatok jesene. Spomínaný priesečník je súčasne aj počiatočným bodom súradnice nebeskej dĺžky – počíta sa od neho rektascencia. Deklinácia, čiže obdoba zemepisnej šírky sa naopak počíta od nebeského rovníka. V dôsledku precesie sa poloha jarného bodu mení. Pred vyše 2000 rokmi sa toto pomyselné miesto nachádzalo v súhvezdí Barana.

![<]($IMG_DIR/cons/Psc.png)
Z pohľadu obyčajného astronóma-amatéra túžiaceho zhliadnuť niekoľko vesmírnych krás nie je toto súhvezdie príliš zaujímavé. Líniu slabších hviezd v tvare písmena „V“ obopínajúceho Pegasov štvorec v osvetlenom meste s určitosťou rozoznáme až po prečistení atmosféry a ani pod tmavšou oblohou na vidieku nezazrieme v triédri žiadny deep-sky objekt. Ryby totiž ležia dosť ďaleko od pásu Mliečnej cesty a aj napriek tomu, že zaberajú slušnú časť oblohy, zahŕňajú len pár pekných dvojhviezd, z ktorých niektoré predstavujú farebné kontrastné páry. Nechýbajú slabé, pomerne malé galaxie, síce niektoré viditeľné v bežných ďalekohľadoch s priemerom objektívu 200mm ako hmlisté škvrny svetla, ale vizuálne nezaujímavé aj v tých väčších amatérskych ďalekohľadoch. Najkrajším útvarom súhvezdia je pravdepodobne prstenec siedmich hviezd zhruba 4. magnitúdy nazývaný niekedy Kruhový ornament. Predstavuje hlavu južnejšie umiestnenej ryby a tvoria ho hviezdy γ, κ, λ, ι, θ, 7 a 19 Piscium. Východná ryba je označená hviezdami σ až φ Piscium.

