---
name: Pinwheel galaxy
rating: 8
created_by: 8mag
created_date: 2020-02-01 09:25:38.515330
updated_by: 8mag
created_date: 2020-02-01 09:25:38.515335
---
![<]($IMG_DIR/dso/M101.jpg)
Veľká špirálová galaxia vo východnej časti súhvezdia, neďaleko oja Veľkého voza, takmer na rozhraní so súhvezdím Draka. Objavil ju v roku 1781 P. Mechain, Ch. Messier ju pridal do svojho katalógu ešte ten istý rok. Je najväčším a najjasnejším členom malej skupiny galaxií nachádzajúcej sa vo vzdialenosti okolo 25 miliónov svetelných rokov. Medzi ďalších členov patria napríklad NGC 5585, NGC 5574 a NGC 5204. M101 má absolútnu magnitúdu –21,5, jej svietivosť = svietivosti 33 biliónov Sĺnk a skutočný priemer presahuje 190 000 ly. Jej jasnosť je síce 7,9m, ale keďže ju pozorujeme v smere takmer kolmom na rovinu jej špirály, jas je rozložený do veľkej plochy, čím sa nám galaxia aj na trochu presvetlenej oblohe ľahko stráca. Napriek tomu jej centrálnu časť je možné vidieť i v malom ďalekohľade, použite ale čo najmenšie zväčšenie! V triédri je zaujímavou úlohou odhadovať zmeny jej uhlovej veľkosti pomocou dvojice hviezd v jej tesnej blízkosti v závislosti od zmeny pozorovacích podmienok. Samotná galaxia pôsobí dojmom slabého obláčika bez akéhokoľvek tvaru.

Ak máme šťastie na veľmi tmavú oblohu a máme i nejaký 250 mm ďalekohľad, uvidíme M101 ako pomerne slabú, ale ozrutnú galaxiu, ktorá ukáže i slabé fľakaté špirálové ramená točiace sa okolo jasného jadra v smere hodinových ručičiek. Dve hviezdy sú umiestnené v hale, ďalšie dve blízko južného rozhrania. Veľké ďalekohľad, s priemerom objektívu 400 mm zobrazia M101 ako nádhernú špirálovú galaxiu s nápadnými ramenami škvrnitej štruktúry. Niekoľko jasných H-II oblastí je vidieť v ramenách. Deep-sky filtre zvýšia značne kontrast. Tri oddelené jasné škvrny môžu byť viditeľné 8´JZ, 4,5´VJV a 6´VSV od centra galaxie. Najnápadnejšie špirálové rameno vyráža z juhovýchodnej strany jadra galaxie a točí sa najskôr východne a potom na sever von z centrálenj oblasti. V tomto ramene je umiestnený i jasný zväzok severovýchodne od jadra. Slabšie rameno začína na západnej strane jadra a točí sa južne a juhovýchodne: obsahuje jasný zväzok juhozápadne a juhovýchodne od jadra. Južne od jadra sa nachádza nezreteľné tmavá škvrna – fotky ju ukážu ako veľkú medzeru medzi ramenami. Skúmavým pohľadom sa môžu blisnúť niektoré H-II oblasti. Mnoho slabých popredných hviezd je umiestnených v hale.

Myzer: Galaxiu som pozoroval začiatkom leta 2006 svojím 250 mm Dobsonom použitím 11 mm Naglera (109x): Aj keď sa práve nachádzala už asi iba 50 stupňov nad obzorom, prekonala všetky moje jej doterajšie záznamy. Síce slabej plošnej jasnosti, galaxia vyplnila celé úchvatné zorné pole. Najskôr som registroval iba centrálnu časť, keď som si však uvedomil skutočnú veľkosť tejto galaxie, v zornom poli sa objavili veľmi slabé špirálové ramená! Navyše, odhliadnuc od toho, či je to moja fantázia alebo realita, špirálové ramená sa zdajú byť nie rovnomerne jasné, ale škvrnité – zrejme predpoklad H-II oblastí. Za minimálne jedno zjasnenie (jeho poloha sa zhoduje s NGC 5462) nachádzajúce sa smerom ďalej od jadra by som však položil aj ruku do ohňa (a za ďalšie dve skoro tiež - NGC 5450 a 5461).



