---
name: Collinder 50 - Hyády
rating: 10
created_by: 8mag
created_date: 2020-02-01 09:25:21.840150
updated_by: 8mag
created_date: 2020-02-01 09:25:21.840155
---
![<]($IMG_DIR/dso/Mel025.jpg)
Po „medveďom prúde“ naša druhá najbližšia otvorená hviezdokopa. Vo vzdialenosti 150 svetelných rokov je tak blízko, že sa jej hviezdy na oblohe ani nezdajú byť pohromade a siahajú do priestoru zhruba 20 stupňov. Jednou z najvzdialenejších členov je ω Andromedae (5m) – leží až 50 stupňov od centra kopy! Nápadné „V“ dlhé štyri a pol stupňa, ktorého špičku tvorí γ Tauri (3,6m) a okraje α (0,85m) a ε Tauri (3,5m) sa pripája od západu na jasnú červenkastú hviezdu Aldebaran a na oblohe predstavuje hlavu Býka. Aldebaran predstavuje krvavé oko Býka, ale v skutočnosti nie je členom kopy – nachádza sa v bližšej vzdialenosti – 68 svetelných rokov – a na Hyády sa iba náhodou premieta. Hyády, podobne ako Plejády, sú ideálnym objektom pre triéder 10×50, v ktorom zazrieme i jej slabšie hviezdy.

V malom ďalekohľade sú stálice síce roztrúsené, ale odhalia pekný farebný kontrast jej štyroch oranžových obrov: γ (3,6m), ε (3,5m), δ (3,8m), θ2 Tauri (3,8m). Posledný dvaja sú nápadnými dvojhviezdami viditeľnými aj voľným okom. θ Tauri pozostáva z hlavnej bielej zložky a oranžového sprievodcu. Navzájom sú vzdialené 15 svetelných rokov a predpokladá sa, že majú spoločný pôvod. Naproti tomu δ Tauri je iba optickou dvojhviezdou, ktorú tvorí spolu s hviezdou 68 Tauri. V primeranom ďalekohľade, hlavne s veľkým zorným polom, môžeme v centre Hyád pozorovať otvorenú hviezdokopu NGC 1647. Je desaťkrát ďalej, aj preto sa v malom ďalekohľade javí ako hmlistá škvrna.

Práve prítomnosť oranžových obrov naznačuje, že Hyády sú oveľa staršie ako Plejády. Ich vek sa odhaduje približne na 700, dokonca možno až na 870 miliónov rokov. Skutočná šírka jadra Hyád – „V“ – je asi 12 svetelných rokov, ale členov patriacich do tejto hviezdokopy môžeme nájsť ešte aj vo vzdialenosti 40 svetelných rokov. Celkovo ich obsahuje asi 200, pričom sa všetky pohybujú rovnakým smerom. Hyády sú totiž pohyblivou hviezdokopou, súčasťou hviezdneho prúdu, ktorý sa od nás neustále vzďaluje. Smerujú k bodu, ktorý leží na oblohe severovýchodne od Betelgeuze z Orióna. Tento bod sa nazýva bodom konvergencie – na tomto mieste sa hviezdy Hyád za 65 miliónov rokov zhluknú a napokon sa stratia v diaľavách vesmíru.



